**Projekts**

**Noteikumi par psihosociālās rehabilitācijas pakalpojumu personām ar onkoloģisku slimību un to ģimenes locekļiem**

Izdoti saskaņā ar Sociālo pakalpojumu

 un sociālās palīdzības likuma

13.panta pirmās daļas 12.punktu, 2.4 daļu un

17. panta otro daļu

I. **Vispārīgie jautājumi**

1. Noteikumi nosaka:

1.1. no valsts budžeta finansēta psihosociālās rehabilitācijas pakalpojuma personām ar onkoloģisku slimību (turpmāk- personas) un to ģimenes locekļiem (tuviniekiem) (turpmāk- pakalpojums) veidu, apjomu, saturu, saņemšanas nosacījumus un piešķiršanas kārtību;

1.2. nosacījumus un kārtību, kādā Onkoloģisko slimnieku atbalsta biedrība „Dzīvības koks” (turpmāk - biedrība) pilda valsts noteiktos pienākumus – sniedz pakalpojumu personām un to ģimenes locekļiem (tuviniekiem);

1.3. prasības biedrībai kā sociālo pakalpojumu sniedzējam.

2. Pakalpojuma mērķis ir nodrošināt atbalstu personai psihosociālo problēmu risināšanā, lai veicinātu viņas reintegrāciju sabiedrībā.

3. Pakalpojumu pēc ārstēšanas kursa pabeigšanas var saņemt persona no septiņu gadu vecuma, kurai onkoloģiskas slimības rezultātā noteikta pirmreizēja invaliditāte vai prognozējama invaliditāte, viena vai kopā ar vienu pašas izraudzītu ģimenes locekli (tuvinieku).

4. Bērnam līdz 15 gadu vecumam pakalpojumu nodrošina tikai kopā ar ģimenes locekli. Tas var būt bērna likumiskais pārstāvis vai cits likumiskā pārstāvja norādīts pilngadīgs ģimenes loceklis (tuvinieks).

5. Pakalpojumu var saņemt vienu reizi pēc vienas lokalizācijas audzēja ārstēšanas kursa beigām.

6. Labklājības ministrija slēdz ar biedrību līgumu par šajos noteikumos noteikto uzdevumu izpildes kārtību. Līgumā iekļauj pakalpojuma finansēšanas nosacījumus, pakalpojuma nodrošināšanas pārraudzības un informācijas aprites kārtību, finanšu un statistikas pārskatu sniegšanas noteikumus un citus pakalpojuma sniegšanai būtiskus noteikumus.

7. Pakalpojuma nodrošināšanai biedrība:

7.1. veic personas psihosociālā stāvokļa novērtējumu, uzsākot pakalpojumu un pakalpojuma saņemšanas beigās;

7.2. pieņem lēmumu par pakalpojuma piešķiršanu, atteikumu piešķirt pakalpojumu, pakalpojuma pārcelšanu, pārtraukšanu vai izbeigšanu;

7.3. izmantojot Labklājības ministrijas pārziņā esošo Valsts sociālās politikas monitoringa informācijas sistēmu (turpmāk – sistēma SPOLIS), nodrošina klienta sniegtās informācijas salīdzināšanu ar Personu datu pārlūku un Veselības un darbspēju ekspertīzes ārstu valsts komisijas datiem par personas invaliditāti vai prognozējamo invaliditāti, uzkrāj un apstrādā datus par pakalpojumu pieprasījušām un saņēmušām personām un to ģimenes locekļiem (tuviniekiem), un tiem nodrošināto pakalpojumu;

7.4. sistēmā SPOLIS sagatavo un iesniedz Labklājības ministrijai pārskatus par piešķirtā finansējuma izlietojumu un sniegto pakalpojumu;

7.5. savā tīmekļa vietnē nodrošina pieejamo nodarbību kursu tēmu sarakstu, regulāru to pilnveidi un papildināšanu, kā arī ziņas par iespējamiem pakalpojuma uzsākšanas laikiem;

7.6. sadarbojas un nodrošina informācijas apmaiņu ar personu ģimenes (vispārējās prakses) ārstiem, izmantojot sistēmā SPOLIS par pakalpojumu iekļautās ziņas;

7.7. informē iedzīvotājus un ārstniecības personas par pakalpojumu.

8. Ministrija biedrībai piešķir finansējumu izdevumu segšanai, kas rodas ar pakalpojuma (šo noteikumu 11.punktā minēto nodarbību kursu ar izmitināšanu līdz 24 personu lielām grupām) nodrošināšanu.

9. Labklājības ministrija piešķir biedrībai finansējumu administrēšanas izdevumu segšanai ne vairāk kā 10 procentu apmērā no pakalpojuma nodrošināšanai faktiski izlietotajiem valsts budžeta līdzekļiem. Administrēšanas izdevumiem paredzētos finanšu līdzekļus biedrība var izlietot ar pakalpojuma administrēšanu saistīto izdevumu segšanai:

9.1. darbinieku atlīdzības izdevumiem;

9.2. telpu īres, apsaimniekošanas izdevumu un komunālo pakalpojumu apmaksai, biroja, kancelejas preču, tehnikas un aprīkojuma iegādei;

9.3. transporta izdevumiem;

9.4. citiem izdevumiem saistībā ar pakalpojuma sniegšanu.

10. Šajos noteikumos minētos biedrības izdotos administratīvos aktus un faktisko rīcību persona vai tās likumiskais pārstāvis var apstrīdēt biedrības valdes priekšsēdētājam. Biedrības valdes priekšsēdētāja lēmumus persona vai tās likumiskais pārstāvis var pārsūdzēt tiesā.

1. **Pakalpojuma veids, apjoms, saturs**

11. Pakalpojums ietver sešu kalendāra dienu ilgu pusotru stundu garu secīgu nodarbību kursu grupā - kopā 31,5 stundas, ar mērķi nodrošināt personai un ģimenes loceklim profesionālu informāciju par slimību un iespējām turpināt pilnvērtīgu dzīvi, dot iespēju tikt galā ar emocionālo pārdzīvojumu un panākt grupā savstarpējo psihoemocionālo atbalstu (turpmāk – nodarbību kurss). Nodarbību kursu nodrošina šo noteikumu 36. punktā minētie speciālisti.

12. Nodarbību kursu tēmas un to organizēšanas laiku biedrība publicē savā tīmekļvietnē (*www.dzivibaskoks.lv*).

13. Nodarbību kursu organizē grupām, kurās ir 14 līdz 24 personas un to ģimenes locekļi (tuvinieki) (turpmāk – dalībnieki).

14. Nodarbību kursa ietvaros ne mazāk kā 50 % nodarbību organizē grupām līdz 12 dalībniekiem katrā, pārējās ir kopējās nodarbības līdz 24 dalībniekiem grupā. Konkrētu kursā iekļaujamo nodarbību skaitu grupām līdz 12 dalībniekiem un grupām līdz 24 dalībniekiem, kā arī nodarbību plānojumu, tēmas, saturu un speciālistu iesaisti nodarbību vadīšanā nosaka biedrība, pamatojoties uz atbilstošajam kursam pieteikušos personu audzēja lokalizāciju, personu vecumu, dzimumu un ģimenes locekļu (tuvinieku) iesaistes pakāpi.

15. Grupās līdz 24 dalībniekiem nodrošina:

15.1. mākslas terapeita vadītas mākslas terapijas nodarbības,

15.2. sertificētas ārstniecības personas (piemēram, onkologa - ķīmijterapeita, imunologa, fizioterapeita) vai speciālista (piemēram, farmakologa, jurista, sociālā darbinieka) vadītas informatīvi konsultatīvas nodarbības;

15.3. speciālista vadītas kustību nodarbības.

16. Grupās līdz 12 dalībniekiem nodrošina:

16.1. attiecīgi psihoterapeita vai klīniskā psihologa, mākslas terapeita, sociālā darbinieka vadītas grupu terapijas nodarbības;

16.2. fizioterapijas nodarbības;

16.3. nodarbības par veselīgu uzturu atbilstoši audzēja lokalizācijai uztura speciālista vadībā.

17. Pakalpojuma laikā personai ir tiesības, individuāli piesakoties pie biedrības piedāvātas sertificētas ārstniecības personas, papildus saņemt ne vairāk kā divas konsultācijas par nodarbībās iegūto zināšanu pielietošanu personas konkrētajā situācijā.

1. **Pakalpojuma piešķiršana, saņemšanas nosacījumi**

18. Lai saņemtu pakalpojumu, persona vai tās likumiskais pārstāvis (turpmāk arī – pakalpojuma pieprasītājs), izmantojot biedrības tīmekļa vietnē *(www.dzivibaskoks.lv)* pieejamās iesnieguma un informācijas sagatavošanas veidlapas, iesniedz personiski, nosūta pa pastu vai iesniedz elektroniski, ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu, iesniegumu, kurā norāda šādas ziņas:

18.1. personas vārds, uzvārds, personas kods, dzīvesvietas adrese, saziņas veids;

18.2. vēlamais nodarbību kurss un saņemšanas laiks atbilstoši biedrības tīmekļa vietnē pieejamajai informācijai;

18.3. informācija par audzēja lokalizāciju un ārstēšanas stadiju;

18.4. informācija, kas var ietekmēt personai nepieciešamā pakalpojuma organizāciju, ja tāda ir (piemēram, ziņas par izmantotajiem tehniskajiem palīglīdzekļiem, speciālo diētu);

18.5. ģimenes locekļa (tuvinieka) personas dati un informācija par viņu, kas var ietekmēt pakalpojuma organizāciju, ja persona pakalpojumu vēlas saņemt kopā ar izvēlētu ģimenes locekli (tuvinieku).

19. Ja persona pakalpojumu izvēlas saņemt kopā ar ģimenes locekli (tuvinieku), iesniegumu paraksta arī izvēlētais ģimenes loceklis (tuvinieks).

20. Iesniegumam pievieno:

20.1. ģimenes (vispārējās prakses) ārsta atzinumu par nepieciešamību saņemt pakalpojumu. Atzinumā iekļauj no ārsta sastādītā individuālā rehabilitācijas plāna un tā realizācijas gaitas izrietošu informāciju par psihosociālās rehabilitācijas mērķi un sasniedzamo rezultātu;

20.2. ne agrāk kā sešus mēnešus pirms iesnieguma iesniegšanas biedrībā izdotu izziņu par personas veselības stāvokli (veidlapa 027/u), kurā norādīta šo noteikumu pielikumā minēto kontrindikāciju neesība pakalpojuma saņemšanai;

20.3. ne agrāk kā sešus mēnešus pirms iesnieguma iesniegšanas biedrībā izdotu izziņu par ģimenes locekļa (tuvinieka) veselības stāvokli (veidlapa 027/u), kurā norādīta šo noteikumu pielikumā minēto kontrindikāciju neesība pakalpojuma saņemšanai, ja persona izvēlas pakalpojumu saņemt kopā ar ģimenes locekli (tuvinieku);

20.4. brīvas formas motivācijas vēstuli, kurā persona pamato savu gatavību dalībai nodarbību kursā un norāda vēlamo rezultātu pēc pakalpojuma pabeigšanas;

20.5. pārstāvību apliecinoša dokumenta kopiju, ja pakalpojumu pieprasa personas likumiskais pārstāvis;

20.6. bāriņtiesas lēmumu, ja audžuģimenes kompetencē nav tiesību iesniegt iesniegumu pakalpojuma pieprasīšanai.

21. Ja tuvāko sešu mēnešu periodā nav iespējams personai nodrošināt viņas izvēlēto nodarbību kursu, biedrība, izvērtējot šo noteikumu 18. un 20. punktā minētajos dokumentos sniegto informāciju, piedāvā personai citu atbilstošu nodarbību kursu no saraksta. Ja persona neakceptē nevienu no biedrības piedāvātajiem nodarbību kursiem, biedrība uzņem personu rindā pakalpojuma saņemšanai.

22.Biedrība mēneša laikā pēc visu norādīto dokumentu un nepieciešamo ziņu saņemšanas izskata iesniegtos dokumentus, pārbauda personas atbilstību šo noteikumu 3. punktā minētajiem noteikumiem un pieņem vienu no šādiem lēmumiem:

22.1. par pakalpojuma piešķiršanu personai un tās izvēlētajam ģimenes loceklim (tuviniekam), nosakot pakalpojuma uzsākšanas laiku;

22.2. par pakalpojuma piešķiršanu un personas uzņemšanu rindā pakalpojuma saņemšanai, ja:

22.2.1. beidzies pakalpojuma nodrošināšanai piešķirtais finansējums;

22.2.2. sešu mēnešu periodā no pakalpojuma piešķiršanas nav iespējams nodrošināt pakalpojumu personas izvēlētajā kursā un persona neakceptē biedrības piedāvāto kursa maiņu;

22.3. par atteikumu piešķirt pakalpojumu, ja persona neatbilst šajos noteikumos noteiktajiem pakalpojuma saņemšanas nosacījumiem.

23. Ja pakalpojuma pieprasītājs nav iesniedzis visus lēmuma pieņemšanai nepieciešamos dokumentus vai tajos norādītā informācija nav pietiekama lēmuma pieņemšanai, biedrība pieprasa iesniegt trūkstošos dokumentus vai papildināt iesniegto informāciju un nosaka termiņu to sniegšanai.

24. Ja personas ģimenes loceklim (tuviniekam) ir šo noteikumu pielikumā minētās kontrindikācijas pakalpojuma saņemšanai vai ģimenes loceklim (tuviniekam) nav tiesību saņemt no valsts budžeta finansētu pakalpojumu, biedrība par to informē pakalpojuma pieprasītāju, lūdzot izvēlēties citu ģimenes locekli (tuvinieku), ar kuru kopā saņemt pakalpojumu.

25. Ja biedrība pieņēmusi lēmumu par pakalpojuma piešķiršanu, tā paziņo pakalpojuma pieprasītājam lēmumu un sniedz pakalpojuma saņemšanas uzsākšanai būtisku informāciju.

26. Ierodoties klātienē pakalpojuma saņemšanai, persona un ģimenes loceklis (tuvinieks) uzrāda personu apliecinošu dokumentu. Ja uz pakalpojuma uzsākšanas dienu ir pagājis šo noteikumu 20.2. apakšpunktā minētās izziņas sešu mēnešu derīguma termiņš, persona un ģimenes loceklis (tuvinieks) papildus iesniedz jaunu izziņu par veselības stāvokli (veidlapa 27/u). Ja pakalpojumu pieprasījis un pakalpojumu saņemt ierodas personas likumiskais pārstāvis, viņš papildus uzrāda pārstāvību apliecinošu dokumentu.

27. Lai pārceltu biedrības lēmumā norādīto pakalpojuma uzsākšanas laiku, pakalpojuma pieprasītājs iesniedz biedrībai pamatotu iesniegumu ar lūgumu pārcelt pakalpojuma saņemšanas laiku un pārcelšanu pamatojošus dokumentus.

28. Biedrība var pieņemt lēmumu par pakalpojuma pārcelšanu, bet ne vairāk kā divas reizes uz laiku ne ilgāku par sešiem mēnešiem, vai par uzsākta pakalpojuma pārtraukšanu ar tiesībām to saņemt atkārtoti, paziņojot par to pakalpojuma pieprasītājam un ģimenes (vispārējās prakses) ārstam, šādos gadījumos:

28.1. pakalpojuma saņemšanai noteiktajā laikā pasliktinājusies personas veselība un persona ārstējas stacionārā vai ambulatori, ko apliecina ārstniecības iestādes izsniegts dokuments;

28.2. ģimenes apstākļu dēļ saistībā ar laulātā, taisnās vai sānu līnijas radinieka, cita ģimenes locekļa vai pusmāsas vai pusbrāļa nāvi, ja tā iestājusies ne agrāk kā 14 dienas pirms paredzētā pakalpojumu saņemšanas laika.

29. Ja persona neuzsāk pakalpojuma saņemšanu lēmumā par pakalpojuma piešķiršanu noteiktajā datumā, persona pakalpojumu atkārtoti var pieprasīt vispārējā kārtībā atbilstoši šajos noteikumos noteiktajam.

30 Biedrība var pieņemt lēmumu par pakalpojuma izbeigšanu personai pirms pakalpojuma kursa beigām bez tiesībām to turpināt, paziņojot par to personai un tās ģimenes (vispārējās prakses) ārstam, šādos gadījumos:

30.1. persona vai likumiskais pārstāvis iesniedz rakstisku iesniegumu par pakalpojuma izbeigšanu;

30.2. persona pārkāpj pakalpojuma saņemšanai noteikto režīmu un noteikumus vai biedrības noteiktos pakalpojuma saņemšanas vietas iekšējās kārtības noteikumus;

30.3. persona pakalpojuma saņemšanas vietā bojā mantiskās vērtības;

30.4. persona apdraud citu personu veselību vai dzīvību;

30.5. personai pakalpojums piešķirts, pamatojoties uz nepatiesi sniegtām ziņām;

30.6. persona nav atsākusi pakalpojuma saņemšanu sešu mēnešu laikā, ja pakalpojums pārtraukts šo noteikumu 28. vai 32. punktā noteiktajā gadījumā.

31. Biedrība var pieņemt lēmumu par pakalpojuma izbeigšanu personas ģimenes loceklim (tuviniekam) pirms nodarbību kursa beigām bez tiesībām to turpināt, ja uz ģimenes locekli attiecināms kāds no šo noteikumu 30.2., 30.3. vai 30.4. apakšpunktā minētajiem gadījumiem.

32. Ja pakalpojums šo noteikumu 31. punktā noteiktajā kārtībā tiek izbeigts bērna ģimenes loceklim (tuviniekam), biedrība pieņem lēmumu par pakalpojuma pārtraukšanu, saglabājot bērnam tiesības saņemt pakalpojumu kopā ar citu ģimenes locekli (tuvinieku) ne vēlāk kā sešu mēnešu laikā pēc lēmuma pieņemšanas par pakalpojuma pārtraukšanu.

33. Ja atbilstoši šo noteikumu 22.2. apakšpunktam pakalpojums piešķirts un persona uzņemta rindā pakalpojuma saņemšanai, bet gaidīšanas laikā persona vairs neatbilst šo noteikumu 3. punktā noteiktajām prasībām, personai saglabājas tiesības saņemt piešķirto pakalpojumu.

1. **Prasības biedrībai kā sociālo pakalpojumu sniedzējam**

34. Biedrība ir reģistrēta Sociālo pakalpojumu sniedzēju reģistrā kā psihosociālās rehabilitācijas pakalpojuma sniedzējs personām ar onkoloģisku slimību.

35. Biedrība nodrošina:

35.1. personu un ģimenes locekļu izmitināšanu pakalpojuma kursa laikā;

35.2. izmitināšanai nepieciešamās mēbeles, aprīkojumu, mīksto inventāru;

35.3. ēdināšanu ne mazāk kā trīs reizes dienā pakalpojuma saņemšanas laikā, kā arī ēdināšanu ierašanās dienā un aizbraukšanas dienā;

35.4. pakalpojuma sniegšanai aprīkotas telpas;

35.5. saturīgas brīvā laika pavadīšanas iespējas;

35.6. ikrīta fiziskās aktivitātes;

35.7. rekreācijas aktivitātes.

36. Pakalpojuma nodrošināšanai biedrība piesaista šādus speciālistus:

36.1.sociālais darbinieks;

36.2. klīniskais psihologs vai psihoterapeits;

36.3. sertificētas ārstniecības personas (mākslas terapeits, deju - kustību terapeits; onkologs-ķīmijterapeits, uztura speciālists, fizioterapeits, rehabilitologs, fitoterapeits u.c.);

36.4. citi speciālisti pēc nepieciešamības.

37. Biedrība nodrošina atbilstību normatīvajos aktos par prasībām sociālo pakalpojumu sniedzējiem noteiktajām vispārīgajām prasībām un iespēju saņemt supervīziju speciālistiem, kuri sniedz pakalpojumu.

38. Pēc pakalpojuma beigām biedrība rakstveidā informē ģimenes (vispārējās prakses) ārstu par personai sniegto pakalpojumu.

1. **Noslēguma jautājumi**

39. Šo noteikumu 7.3., 7.4. un 7.6. apakšpunktā minētos uzdevumus sistēmā SPOLIS biedrība veic pēc attiecīgās SPOLIS funkcionalitātes darbības uzsākšanas. Līdz tam biedrība minētos uzdevumus veic šo noteikumu 6.punktā minētajā līgumā noteiktajā kārtībā.

40. Noteikumi stājas spēkā 2018.gada 1. janvārī.

Ministru prezidents M. Kučinskis

Labklājības ministrs J. Reirs

Pielikums

Ministru kabineta
......gada ....... noteikumiem Nr.......

**Kontrindikācijas psihosociālās rehabilitācijas pakalpojumu saņemšanai**

1 Vidēji smaga un smaga garīga atpalicība, kognitīvi traucējumi.

2. Psihotiski traucējumi.

3. Smagi funkcionālie traucējumi, kuru dēļ personai nepieciešama pastāvīga uzraudzība un aprūpe. Personas nespēja veikt pašaprūpi un normālas ikdienas aktivitātes.

4. Personas nespēja veikt pašaprūpi.

5. Smagas blakusslimības, kurām nepieciešama aktīva speciālā ārstēšana un uzraudzība.

6. Pedikuloze, kašķis un/ vai citas lipīgas ādas slimības.

7. Vispārējas medicīniskas kontrindikācijas psihosociālās rehabilitācijas pakalpojuma saņemšanai.

Labklājības ministrs J. Reirs